ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ KΓ΄

Πέμπτη 12 Νοεμβρίου 2015

Αθήνα, σήμερα στις 12 Νοεμβρίου 2015, ημέρα Πέμπτη και ώρα 9.38΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Δ΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 11-11-2015 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΚΒ΄ συνεδριάσεώς του, της Τετάρτης 11 Νοεμβρίου 2015, σε ό,τι αφορά τη συζήτηση και ψήφιση του απολογισμού και του ισολογισμού του κράτους οικονομικού έτους 2013).

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Αναστασία Γκαρά, Βουλευτή Έβρου, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι σελ. 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι σελ. 2β)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα το Δελτίο Επικαίρων Ερωτήσεων της Παρασκευής 13 Νοεμβρίου 2015.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 103/10-11-2015 επίκαιρη ερώτηση του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Γεωργίου Δημαρά προς τον Υπουργό Περιβάλλοντος και Ενέργειας, σχετικά με την άδεια λειτουργίας της μονάδας ιχθυοκαλλιέργειας στο Πόρτο Γερμενό.

2. Η με αριθμό 111/10-11-2015 επίκαιρη ερώτηση της Βουλευτού Β΄ Αθηνών της Νέας Δημοκρατίας κ. Αικατερίνης Παπακώστα-Σιδηροπούλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανάγκη εξαίρεσης των Ατόμων με Αναπηρία και Βαριά Κινητική Αναπηρία από τις νέες μειώσεις του τρίτου μνημονίου.

3. Η με αριθμό 99/9-11-2015 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με την καταβολή της ενιαίας ενίσχυσης και των αποζημιώσεων στους αγρότες της χώρας.

4. Η με αριθμό 122/10-11-2015 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδος κ. Εμμανουήλ Συντυχάκη προς τον Υπουργό Εσωτερικών και Διοικητικής Ανασυγκρότησης, σχετικά με το πρόγραμμα «Βοήθεια στο Σπίτι» (Π.Β.Σ.).

5. Η με αριθμό 102/10-11-2015 επίκαιρη ερώτηση της Βουλευτού Β΄ Θεσσαλονίκης του Ποταμιού κ. Αικατερίνης Μάρκου προς τον Υπουργό Υγείας, σχετικά με την αντιμετώπιση των οικονομικών προβλημάτων του Νοσοκομείου «Παπαγεωργίου» στη Θεσσαλονίκη.

6. Η με αριθμό 115/10-11-2015 επίκαιρη ερώτηση του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Υποδομών, Μεταφορών και Δικτύων, σχετικά με τη γερμανική αυτοκινητοβιομηχανία «VOLKSWAGEN».

7. Η με αριθμό 118/10-11-2015 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Επικρατείας, σχετικά με τη δημοσιογραφική διαμεσολάβηση και την εθνική επικοινωνιακή πολιτική.

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 104/10-11-2015 επίκαιρη ερώτηση της Βουλευτού Α΄ Πειραιά του Συνασπισμού Ριζοσπαστικής Αριστεράς κ. Ελένης Σταματάκη προς τον Υπουργό Υποδομών, Μεταφορών και Δικτύων, σχετικά με τις καθυστερήσεις των έργων για το τραμ στον Πειραιά.

2. Η με αριθμό 112/10-11-2015 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Οικονομίας, Ανάπτυξης και Τουρισμού, σχετικά με τη μεταφορά στο νέο ΕΣΠΑ (2014-2020) των έργων που δεν υλοποιήθηκαν στο πλαίσιο του ΕΣΠΑ (2007-2013).

3. Η με αριθμό 119/10-11-2015 επίκαιρη ερώτηση της Βουλευτού Α΄ Αθηνών του Κομμουνιστικού Κόμματος Ελλάδος κ. Λιάνας Κανέλλη προς τον Υπουργό Οικονομικών, σχετικά με την αύξηση του ΦΠΑ για ιδιωτικές υπηρεσίες φροντίδας ηλικιωμένων και ψυχικά ασθενών.

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Από τις έντεκα επίκαιρες ερωτήσεις που είχαν προγραμματιστεί για σήμερα, θα συζητηθούν μόνο τρεις, διότι από τις υπόλοιπες οκτώ, πλην μίας που δεν συζητείται λόγω κωλύματος του ερωτώντος Βουλευτή, οι υπόλοιπες επτά επίκαιρες ερωτήσεις δεν συζητούνται λόγω κωλύματος των αρμοδίων Υπουργών.

Το αναφέρω και νομίζω ότι είναι ένα θέμα το οποίο θα πρέπει να συζητήσουμε στη Διάσκεψη των Προέδρων, γιατί είναι φαινόμενο πολύ συχνά επαναλαμβανόμενο.

Θα συζητηθεί τώρα η πρώτη με αριθμό 93/9-11-2015 επίκαιρη ερώτηση πρώτου κύκλου της Βουλευτού Ηλείας του Συνασπισμού Ριζοσπαστικής Αριστεράς κ. Ευσταθίας Γεωργοπούλου-Σαλτάρη προς τον Υπουργό Πολιτισμού και Αθλητισμού, σχετικά με τη διασφάλιση της πολυετούς λειτουργίας του Διεθνούς Φεστιβάλ Κινηματογράφου Ολυμπίας για Παιδιά και Νέους, που πραγματοποιείται στον Πύργο του Νομού Ηλείας.

Κυρία συνάδελφε, έχετε τον λόγο για δύο λεπτά και λόγω του ότι έχουμε πολύ λίγες επίκαιρες ερωτήσεις που θα συζητηθούν, θα υπάρξει και σχετική ανοχή και για τους τρεις ερωτώντες συναδέλφους.

**ΕΥΣΤΑΘΙΑ (ΕΦΗ) ΓΕΩΡΓΟΠΟΥΛΟΥ-ΣΑΛΤΑΡΗ:** Ευχαριστώ πολύ, κύριε Πρόεδρε.

Κύριε Υπουργέ, με τη σημερινή επίκαιρη ερώτησή μου θα ήθελα να αναφερθώ στο Διεθνές Φεστιβάλ Ολυμπίας για Παιδιά και Νέους, ένα φεστιβάλ που θα διεξαχθεί και φέτος, για δέκατη όγδοη συνεχή χρονιά, στον Πύργο της Ηλείας από τις 28 Νοεμβρίου έως τις 5 Δεκεμβρίου. Πρόκειται για ένα φεστιβάλ που είναι το μεγαλύτερο στο είδος του πανευρωπαϊκά, με παγκόσμια ακτινοβολία και εκπροσώπηση της χώρας μας μέσω αυτού σε όλα τα fora και διεθνείς οργανισμούς που σχετίζονται με την κινηματογραφική εκπαίδευση και τον νεανικό κινηματογράφο.

Να σημειώσω ότι όλες οι ταινίες στο διαγωνιστικό πρόγραμμα, προερχόμενες από σαράντα τρεις χώρες, διαπνέονται από τις αρχές που έχουν θεσπίσει η UNICEF και η UNESCO για τον παιδικό και νεανικό κινηματογράφο, έξω από τα πρότυπα της μαζικής βιομηχανίας.

Εκτός, όμως, από την καλλιέργεια της αγάπης προς τον κινηματογράφο, η καλλιτεχνική προσφορά του φεστιβάλ Ολυμπίας προς τα παιδιά δημοτικού και γυμνασίου ήταν πολύπλευρη όλα αυτά τα χρόνια, με εργαστήρια κινηματογραφικής δημιουργίας, με προβολές, σεμινάρια, παλαιότερα με εργαστήρια εικαστικής δημιουργίας, με επισκέψεις συγγραφέων παιδικής λογοτεχνίας στα σχολεία, με ταυτόχρονη προβολή στις μεγαλύτερες πόλεις όχι μόνο της Ηλείας αλλά και όλης της δυτικής Ελλάδας, με προβολές ταινιών σε όλη τη διάρκεια του καλοκαιριού στα ορεινά χωριά της Ηλείας και με την εξάπλωσή του αργότερα και στις νησιωτικές περιοχές της χώρας.

Μέσα στο ασφυκτικό πλαίσιο μιας επίκαιρης ερώτησης κινδυνεύω να αδικήσω την πολύπλευρη προσφορά του, καθώς καθ’ όλη τη διάρκεια του χρόνου προσφέρει. Όμως θα πρέπει να επισημάνω ότι όλη η εκπαιδευτική κοινότητα στην Ηλεία κινείται στον ρυθμό του φεστιβάλ τις ημέρες που προβάλλονται οι ταινίες και ο Πύργος ζει στον παλμό αυτής της μεγάλης διοργάνωσης, χωρίς να παραγνωρίζουμε φυσικά τη συμβολή του στο ζωντάνεμα της οικονομικής δραστηριότητας, με το πλήθος των φιλοξενούμενων, Ελλήνων και ξένων.

Κύριε Υπουργέ, αν και για μας στην Ηλεία αυτό το φεστιβάλ είναι ο σημαντικότερος καλλιτεχνικός πολιτιστικός θεσμός, ωστόσο παραμένει από πλευράς πολιτείας μη θεσμοθετημένος. Οι προσπάθειες των συντελεστών και του καλλιτεχνικού του διευθυντή να καλύψουν τα έξοδα μιας τόσο μεγάλης διοργάνωσης είναι τεράστιες και πολλές φορές ανυπέρβλητες για τις περισσότερες χρονιές. Με την αγωνία, λοιπόν, κάθε χρόνο των επιχορηγήσεων έχει καταντήσει μαρτύριο η υλοποίησή του και δεν μπορεί να συνεχιστεί άλλο αυτή η κατάσταση.

Σήμερα θεωρούμε περισσότερο από ποτέ ότι έχει ωριμάσει -και από πλευράς Υπουργείου- η ανάγκη κατοχύρωσής του μέσω μια προγραμματικής σύμβασης πολυετούς διάρκειας με την Περιφέρεια Δυτικής Ελλάδας.

Με βάση τα προαναφερθέντα, θα ήθελα να τοποθετηθείτε για το ποιες είναι οι προθέσεις του Υπουργείου και ποιες θα είναι οι άμεσες ενέργειές σας για τη διασφάλιση της ολοκληρωμένης και πολυετούς λειτουργίας του.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Ευχαριστώ για την ερώτηση. Είναι από τις ερωτήσεις που βοηθούν να γίνουν γνωστά σημαντικά πράγματα που γίνονται στη χώρα μας και που αποτελούν καλές ειδήσεις, σε μια εποχή που δεν είναι συνηθισμένη για καλές ειδήσεις.

Ξέρω το Διεθνές Φεστιβάλ Παιδικού και Νεανικού Κινηματογράφου. Ξέρω τη δουλειά που έχει κάνει το «Νεανικό Πλάνο», είχαμε την ευκαιρία να τα συζητήσουμε και πρόσφατα και νομίζω ότι είναι μια πρωτοβουλία η οποία έχει αγκαλιαστεί από την τοπική κοινωνία, διαδίδεται σε ολόκληρη τη γύρω περιοχή, φέρνει ξένους ανταγωνιστικά και συναγωνιστικά, αναπτύσσει τον κινηματογράφο για τους νέους και τις δικές τους πρωτοβουλίες και το «Νεανικό Πλάνο» κάνει μύρια πράγματα που βοηθούν την περιοχή και τον τόπο.

Προφανώς το Υπουργείο αγκαλιάζει τέτοιες πρωτοβουλίες. Προφανώς θέλουμε να υπογράψουμε μια σύμβαση με μια εταιρεία που θα προκύπτει από σας και θα έχει τα νομικά εχέγγυα για να μπορεί να υπογραφεί μια τέτοια σύμβαση. Η μόνη δυσκολία, όπως ξέρετε, είναι τα πενιχρά οικονομικά και του Υπουργείου Πολιτισμού και Αθλητισμού.

Ξέρετε, επίσης, πως ό,τι μπορούμε κάνουμε για να βοηθήσουμε. Σας δώσαμε μια μικρή επιχορήγηση φέτος. Ελπίζουμε τα πράγματα, αν το επιτρέψει ο κ. Σταθάκης, που κάθεται δίπλα μου, να είναι καλύτερα του χρόνου, ώστε μια τέτοια προγραμματική σύμβαση πραγματικά να αποτελέσει επαρκές βάθρο, ώστε να αναπτυχθεί και να εδραιωθεί ακόμα καλύτερα αυτή η πρωτοβουλία.

**ΠΡΟΕΔΡΕΥΩΝ (Νικήτας Κακλαμάνης):** Κυρία Γεωργοπούλου, έχετε τον λόγο για τρία λεπτά.

**ΕΥΣΤΑΘΙΑ (ΕΦΗ) ΓΕΩΡΓΟΠΟΥΛΟΥ – ΣΑΛΤΑΡΗ:** Κύριε Υπουργέ, στο μήνυμά σας κατά την τελετή έναρξης του 56ου Φεστιβάλ Κινηματογράφου είχατε μεταξύ άλλων αναφέρει ότι, σε αντίθεση με άλλες μορφές καλλιτεχνικής δημιουργίας, η κινηματογραφική παραγωγή δεν μπορεί βέβαια να σταθεί χωρίς πόρους. Η μείωση στα κονδύλια του Υπουργείου Πολιτισμού, άρα και στην κρατική χρηματοδότηση του κινηματογράφου, διαμορφώνει μια άβολη πραγματικότητα, στην οποία θα πρέπει να αντιτάξουμε στοχευμένες κινήσεις και μέτρα.

Ωστόσο αυτά ακριβώς τα προβλήματα, που και εσείς σημειώνετε συνολικά για τον κινηματογράφο, βιώνει και αυτό το Διεθνές Φεστιβάλ Κινηματογράφου για το οποίο συζητάμε σήμερα. Θεωρώ ότι ως πανεπιστημιακός δάσκαλος αλλά και ως πρώην Υπουργός Παιδείας σίγουρα έχετε ευαισθητοποίηση γύρω από αυτά τα θέματα που αφορούν την καλλιέργεια του νεανικού κοινού μέσω της τέχνης του κινηματογράφου. Με αυτά που μας είπατε, θεωρούμε ότι θα γίνουν άμεσα κάποιες κινήσεις. Γι’ αυτόν ακριβώς τον λόγο έγινε και αυτή η επίκαιρη ερώτηση, επειδή τις επόμενες μέρες πραγματοποιείται αυτό το Διεθνές φεστιβάλ στον Πύργο της Ηλείας. Θεωρώ ότι επιβεβαιώσατε με την απάντησή σας την πεποίθησή μου ότι έχετε όλη τη γνώση και τη διάθεση για την ουσιαστική στήριξη του φεστιβάλ, παρά το ότι υπάρχουν τα ασφυκτικά δημοσιονομικά πλαίσια που διάγει η χώρα.

Πιστεύω, λοιπόν, ότι είναι πολύ σημαντικό να τονιστεί ότι ένα τέτοιο βήμα ολοκληρωμένης στήριξης, οικονομικά και θεσμικά, του φεστιβάλ -και πρέπει να το τονίσω αυτό- δεν είχε περάσει στις προηγούμενες πολιτικές, δεν είχε γίνει στις προηγούμενες νεοφιλελεύθερες, όπως λέω εγώ, κυβερνήσεις, αν και τα δημοσιονομικά τότε το επέτρεπαν. Ωστόσο αποδείχθηκε εκ των υστέρων ότι οι επιλογές τους και οι προτεραιότητες που είχαν σε σχέση με τον πολιτισμό ήταν εντελώς διαφορετικές.

Σήμερα δεν μπορώ να μην αναφέρω, για αυτές τις προτεραιότητες, ότι φορτώνεται ο λαός μας με τραπεζικά χρέη εκατομμυρίων -είναι ένα άλλο θέμα αυτό βέβαια- καθώς και τις δυσχέρειες που υπάρχουν στην παραγωγή του πολιτιστικού έργου. Θα έχουμε την ευκαιρία να τοποθετηθούμε στο άμεσο μέλλον.

Από την απάντησή σας προκύπτει ότι έχουν δρομολογηθεί όλες οι εμπλεκόμενες πλευρές και τα απαιτούμενα βήματα θα γίνουν για τη σύναψη μιας σύμβασης, ώστε να υποστηριχθεί το φεστιβάλ. Θα ήθελα να μείνουμε σε αυτό το ευχάριστο νέο της σημερινής συζήτησης και να αφήσουμε τις δυσκολίες που προκύπτουν από άλλα θέματα σήμερα στην άκρη.

Θεωρώ ότι οι πολίτες στον Νομό Ηλείας αλλά και εν γένει οι άνθρωποι του πολιτισμού θα αισθάνονται σήμερα ικανοποιημένοι με αυτήν την εξέλιξη και είμαι σίγουρη ότι θα στηρίξουν με μεγαλύτερη διάθεση τη φετινή διοργάνωση.

Σας περιμένουμε στην τελετή έναρξης ή λήξης.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΑΡΙΣΤΕΙΔΗΣ ΜΠΑΛΤΑΣ (Υπουργός Πολιτισμού και Αθλητισμού):** Ευχαριστώ πολύ για την πρόσκληση.

Το νομικό βήμα που απομένει είναι η σύσταση μιας κοινωνικής συνεταιριστικής εταιρείας για να μπορέσει να υπάρξει συμβαλλόμενος.

Με την ευκαιρία, απλώς θα ήθελα να προσθέσω ότι μια πρωτοβουλία σαν αυτή που γίνεται στον Νομό Ηλείας, μπορεί να είναι παραδειγματική και για άλλες περιοχές της χώρας. Μπορούμε να δούμε πώς περιοχές στη χώρα ανά νομό, ανά πόλη, κ.λπ., αναπτύσσουν με τις δικές τους δυνάμεις ιδιαίτερες μορφές πολιτισμού και πώς αυτές πρέπει να εδραιωθούν και να διακινηθούν, όπως επίσης να δούμε και αυτό που είπατε, δηλαδή ότι τέτοιες πρωτοβουλίες, ειδικότερα όταν αναφέρονται σε νέους, πρέπει κατά κάποιο τρόπο να συνδεθούν με αυτά που γίνονται στα σχολεία και τα παιδιά να αρχίζουν να μαθαίνουν ενδεχομένως σε μια ιδιαίτερη ζώνη, σε μια ιδιαίτερη ώρα παραδείγματος χάριν πώς παράγεται μια κινηματογραφική ταινία και όχι απλώς να δουν το αποτέλεσμα.

Τέτοιες πρωτοβουλίες μας βρίσκουν απολύτως σύμφωνους κι ελπίζω να συνεργαστούμε στο μέλλον, όχι μόνο για το Νομό Ηλείας αλλά για τους περισσότερους νομούς που έχουν αναλάβει τέτοιες πρωτοβουλίες.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε τώρα στην τέταρτη με αριθμό 87/6-11-2015 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ – ΔΗΜΑΡ κ. Δημητρίου Κρεμαστινού προς τον Υπουργό  Οικονομίας, Ανάπτυξης και Τουρισμού, σχετικά με την προοπτική ανάπτυξης της χώρας.

Κύριε Κρεμαστινέ, έχετε τον λόγο.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Κύριε Πρόεδρε, ευχαριστώ.

Κύριε Υπουργέ, το θέμα της ανάπτυξης, όπως γνωρίζετε, είναι μείζον θέμα και δεν είναι θέμα μιας ερωτήσεως δύο λεπτών. Όμως το ανακινώ, επειδή κανένας δεν συζητά αυτό το θέμα στις τηλεοράσεις κι όλοι συζητάνε για την ανέχεια, για την ανεπάρκεια, για τα προβλήματα, για την ανεργία, για τα πάντα, εκτός από την αιτία όλων αυτών που, όπως γνωρίζετε, είναι η ανάπτυξη. Γιατί χωρίς επενδύσεις και ανάπτυξη, η υγεία και η παιδεία της χώρας είναι καταδικασμένες να υποβαθμίζονται συνεχώς. Παράπονα θα γίνονται διαδηλώσεις θα γίνονται, αλλά τελικά θα υποβαθμίζονται και βεβαίως οι φορολογούμενοι πολίτες αναλαμβάνουν όλα αυτά τα βάρη και οδηγούμεθα σε ένα αδιέξοδο.

Το ερώτημα, λοιπόν, είναι το εξής: Ο κάθε Υπουργός Ανάπτυξης φιλοδοξεί --και δικαίως- να φέρει ένα νόμο ο οποίος να οδηγήσει σε καλύτερες μέρες. Όλοι, λοιπόν, οι Υπουργοί φέρνουν ένα νόμο και τελικά άρχισε να διαφαίνεται, όπως λένε όλοι, στο βάθος του τούνελ κάποιο φως, με τον προηγούμενο χρόνο να έχει 0,6%, 0,7% ανάπτυξη του ΑΕΠ.

Τώρα φαίνεται ότι τα πράγματα πάλι έχουν σκοτεινιάσει. Ο κ. Μοσκοβισί είπε ότι βλέπουν ύφεση και για φέτος και για του χρόνου και πιθανόν του αντίχρονου να έχουμε και πάλι ανάπτυξη και αντιλαμβάνεστε ότι αυτά τα χρόνια θα περάσουν άσχημα. Το ερώτημα το δικό μου, λοιπόν, είναι όχι ποιος θα είναι ο νόμος, που ελπίζω να είναι καλύτερος αλλά αν σκέφτεστε κάτι σημαντικό και μεγαλύτερο, το οποίο θα αναπτύξω στη δευτερολογία μου.

Όμως, κυρίως θα ήθελα να σας ρωτήσω το εξής. Όπως έχει η κατάσταση με τον υπάρχοντα αναπτυξιακό νόμο πιστεύω ότι δεν λειτουργεί, υπό την έννοια ότι δεν δίνονται οι επιχορηγήσεις κι όταν δεν δίνονται οι επιχορηγήσεις που έχουν ήδη εγκριθεί, αυτό σημαίνει ότι δεν βάζουν οι άλλοι τα λεφτά τους, δηλαδή οι επενδυτές, για να υπάρξει κατά κάποιον τρόπο διακίνηση της οικονομίας. Αντιλαμβάνεστε ότι αν δεν δίνετε εσείς τις επιχορηγήσεις, οι επενδυτές δεν βάζουν τα λεφτά τους κι όλη η οικονομία σβήνει. Κατά συνέπεια, ρωτώ: Θα μπορέσετε να δώσετε τις επιχορηγήσεις που ήδη έχουν εγκριθεί;

Με βάση αυτές τις σκέψεις, θα ήθελα με μεγάλο ενδιαφέρον να ακούσω πώς αντιμετωπίζετε το θέμα.

**ΠΡΟΕΔΡΕΥΩΝ (Νικήτας Κακλαμάνης):** Ο Υπουργός Οικονομίας, Ανάπτυξης και Τουρισμού κ. Γεώργιος Σταθάκης έχει τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Θα ξεκινήσω από την πρώτη επισήμανση, αναφορικά με την τρέχουσα πορεία της οικονομίας. Σας υπενθυμίζω ότι τη φετινή χρονιά, το 2015, κάθε μήνα οι προβλέψεις για το πραγματικό μέγεθος της ύφεσης, γίνονται όλο και πιο αισιόδοξες. Να σας υπενθυμίσω ότι το καλοκαίρι οι προβλέψεις ήταν ότι θα υπήρχε σημαντική ύφεση της τάξης του 2% με 4%.

Πριν από ένα μήνα περίπου είχα εξηγήσει επί μακρόν γιατί η ύφεση θα είναι πολύ μικρότερη, θα είναι της τάξης του 1,5%. Τώρα τα μηνύματα είναι ακόμα πιο αισιόδοξα και όσον αφορά την οικονομία προβλέπεται ότι θα κλείσει κάτω από 1% η ύφεση, στο 0,8%. Είναι ένα πάρα πολύ πιθανό ποσοστό, το οποίο σημαίνει ότι η ύφεση που διαφάνηκε ότι θα προέκυπτε λόγω της οικονομικής συγκυρίας και των δυσκολιών που εμφανίστηκαν -είναι ένα σύνολο πραγμάτων, μαζί και τα capital controls- τελικά διαφαίνεται ότι δεν θα είναι αυτή αλλά θα είναι οριακή. Αυτά είναι πολύ καλά νέα, διότι προαναγγέλλει ουσιαστικά θετικό πρόσημο στην ανάπτυξη την επόμενη χρονιά.

Το δεύτερο, αφορά τη διαθεσιμότητα πόρων για την κάλυψη αναγκών του αναπτυξιακού νόμου. Να σας υπενθυμίσω ότι οι δύο προηγούμενοι αναπτυξιακοί νόμοι είχαν πάρα πολλά προβλήματα. Υπήρχαν έξι χιλιάδες τριακόσια επενδυτικά σχέδια, κάποια ολοκληρωμένα, κάποια εν εξελίξει και κάποια χωρίς καν να έχουν ξεκινήσει, με δεσμεύσεις περίπου 6 δισεκατομμυρίων και με άδειο ταμείο.

Οι διαθέσιμοι πόροι που λειτουργούσαν στο πλαίσιο των επενδυτικών νόμων με ευρωπαϊκή προέλευση ή άλλες πηγές χρηματοδότησης, ήταν 1,2 δισεκατομμύρια, τα οποία η Κυβέρνηση ΣΥΡΙΖΑ-ΑΝΕΛ τα βρήκε «παγωμένα», καθώς η Κομισιόν είχε θέσει θέματα λειτουργίας της αρμόδιας υπηρεσίας. Άρα, ουσιαστικά, ξεκινήσαμε από το μηδέν, έχοντας να επιλύσουμε τρία πολύ σύνθετα προβλήματα:

Πρώτον, να «ξεπαγώσουμε» πόρους. Το κάναμε τον περασμένο Ιούνιο, μέσα από ένα σχέδιο που υποβάλαμε στην Κομισιόν.

Δεύτερον, να ξεκαθαρίσουμε τα ίδια τα επενδυτικά σχέδια με αξιόπιστο τρόπο. Αυτό σημαίνει να αποτυπωθούν μεθοδικά και συστηματικά τα επενδυτικά σχέδια που έχουν ολοκληρωθεί και εκκρεμεί ο έλεγχος και η επικύρωσή τους, να δούμε ποια είναι εν εξελίξει με πιθανότητα ολοκλήρωσης και ποια είναι χωρίς καμμία πιθανότητα ολοκλήρωσης.

Ταυτόχρονα, έπρεπε -και πρέπει- να αναζητηθούν επιπρόσθετοι πόροι, προφανώς διότι τα ποσά τα οποία είναι δεσμευμένα είναι υπερβολικά.

Κάναμε, λοιπόν, τρία πράγματα σε σχέση με αυτά τα οποία σας είπα. «Ξεπαγώσαμε» πόρους, προσπαθούμε να ξεκαθαρίσουμε τη διαδικασία και ταυτόχρονα ετοιμάζουμε μία παρέμβαση στο συγκεκριμένο θέμα όταν θα έχουμε την πλήρη αποτύπωση των ολοκληρωμένων, των εν εξελίξει κλπ., για να επιταχυνθούν οι διαδικασίες ελέγχου. Πρέπει να είναι πολύ διαφορετικός ο τρόπος ολοκλήρωσης των ελέγχων, διότι αλλιώς θα υπάρξουν μεγάλες οικονομικές καθυστερήσεις. Υπενθυμίζω ότι μπορεί να πάρει και δύο χρόνια η ολοκλήρωση των ελέγχων. Άρα, χρειάζεται άμεσα επιτάχυνση.

Επίσης, πρέπει να υπάρξει αναζήτηση πρόσθετων πόρων. Έχουμε ανοίξει κάποιες συζητήσεις προκειμένου να διερευνήσουμε πιθανότητα συμπληρωματικής δανειοδότησης για τις ανάγκες του αναπτυξιακού.

Ακόμη, πρέπει να δούμε ποια από αυτά και με ποια διαδικασία θα μπορούσαν εν δυνάμει να μετατοπιστούν από τα καθαρά χρηματοδοτικά πιθανώς στα φορολογικά κίνητρα.

Αυτά σε σχέση με τους αναπτυξιακούς νόμους του παρελθόντος. Η αλήθεια είναι ότι είναι πάρα πολύ προβληματική η κατάσταση εκεί και η επίλυση των προβλημάτων είναι αρκετά δύσκολη. Κάνουμε το καλύτερο δυνατό υπό τις δεδομένες συνθήκες, για να δούμε πώς θα κλείσει αυτή η μεγάλη εκκρεμότητα από το παρελθόν.

Τώρα, όσον αφορά τη συνολική μεταστροφή της ανάπτυξης της χώρας, υπάρχουν δύο σημεία.

Το πρώτο, όπως επισημαίνετε και στην ερώτησή σας, αφορά την αποκατάσταση ενός ισχυρού κλίματος εμπιστοσύνης, οικονομικής και πολιτικής. Νομίζω ότι η εμπιστοσύνη αυτή εξαρτάται από την ολοκλήρωση του οδικού χάρτη, τον οποίο έχει επιλέξει η Κυβέρνηση, την ολοκλήρωση της αξιολόγησης, την ανακεφαλαιοποίηση των τραπεζών, την αναδιάρθρωση του χρέους και τη δημιουργία ενός κλίματος σταθερότητας.

Ταυτόχρονα, εξαρτάται από την κινητοποίηση νέων θεσμικών πρωτοβουλιών. Να επισημάνω τρεις επί τροχάδην:

Πρώτον, την αναγκαιότητα να υπάρξει νέος αναπτυξιακός νόμος. Αυτό αποτελεί προϊόν εκτενούς διαβούλευσης αυτή τη στιγμή, με εκατόν είκοσι, περίπου, κοινωνικούς και επιχειρηματικούς φορείς. Θα ολοκληρωθεί και θα έρθει στη Βουλή σύντομα.

Η δεύτερη πρωτοβουλία μας, είναι η συγκρότηση ενός αναπτυξιακού συμβουλίου, το οποίο θα παίξει ένα σημαντικό ρόλο και στη δέσμευση που έχουμε -εννοώ στο πλαίσιο της συμφωνίας με τους θεσμούς- να παρουσιάσουμε ένα αναπτυξιακό πρόγραμμα για τη χώρα την επόμενη άνοιξη.

Το τρίτο θέμα, είναι η προσπάθεια για προσέλκυση νέων χρηματοδοτικών πόρων. Επισημαίνω μια σειρά από πρωτοβουλίες που έχουν γίνει σε συνεργασία με την Ευρωπαϊκή Τράπεζα Επενδύσεων, τη νέα εμφάνιση της EBRD και τη λειτουργία της στην Ελλάδα, την προσπάθεια που κάνουμε για αναβάθμιση του ΕΤΕΑΝ και άλλων αναπτυξιακών θεσμών και την κινητοποίηση εργαλείων για τις μικρομεσαίες επιχειρήσεις που αποτελεί και την αιχμή του δόρατος.

Αυτή είναι η προσπάθεια που γίνεται. Ελπίζουμε, επαναλαμβάνω, ότι το μακροοικονομικό πλαίσιο και οι επιδόσεις της οικονομίας το 2015, θα δημιουργήσουν επιπρόσθετη αισιοδοξία ότι θα επιστρέψουμε σε θετικό ρυθμό ανάπτυξης μετά βεβαιότητας το 2016 και ότι η βελτίωση του μακροοικονομικού πλαισίου, μαζί με τις πρωτοβουλίες και την ενίσχυση αναπτυξιακών θεσμών και χρηματοδοτικών εργαλείων, θα δημιουργήσει καλύτερες προϋποθέσεις για επιτάχυνση των επενδύσεων που συμφωνούμε όλοι ότι θα αποτελέσουν και τη λύση στο αναπτυξιακό πρόβλημα της χώρας.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Κρεμαστινός.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Κατ’ αρχάς να ευχηθώ οι προσπάθειές σας να ευοδωθούν για το καλό, βέβαια, της χώρας. Όμως, άκουσα ότι δηλώσατε ικανοποιημένος διότι η ύφεση δεν θα είναι 2,5% εφέτος, όπως υπολογιζόταν, αλλά 1,5%.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Είπα 0,8%.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Μακάρι να είναι και 0,8%.

Όταν, όμως, πέρυσι η ανάπτυξη ήταν 0,7% και αναμενόταν φέτος να είναι πάνω από 1% με -πιθανόν- 1,5% ή και παραπάνω, με θετικό πρόσημο και τώρα είμαστε ικανοποιημένοι με το αρνητικό πρόσημο, αυτό, βεβαίως, εμένα με προβληματίζει ιδιαιτέρως για το αύριο. Όμως, και πάλι θα ευχηθώ οι προσπάθειές σας να επιτύχουν.

Κύριε Υπουργέ, όμως, πρέπει να σας πω ότι δεν μπορούμε να καταλάβουμε ορισμένα πράγματα. Είναι τώρα ο έκτος χρόνος όπου φορολογούνται και τα οικόπεδα και τα κτίσματα. Είναι γνωστό ότι υπάρχουν χρήματα και εντός και εκτός Ελλάδας, εκτός των τραπεζών, τα οποία θα μπορούσαν να κινητοποιηθούν εάν, παραδείγματος χάριν, φορολογούσατε μόνο τα οικόπεδα, δεδομένου ότι τότε θα κτιζόντουσαν, θα υπήρχε δηλαδή οικοδομική παραγωγή, θα υπήρχε εργασία, θα υπήρχε στον κλάδο αυτόν μία ανάπτυξη. Είναι τώρα ο έκτος χρόνος. Βέβαια, εσείς δεν έχετε αποκλειστικά την ευθύνη, Την έχουν και όλοι οι άλλοι Υπουργοί και η Κυβέρνηση. Όμως, τώρα επιτέλους πρέπει αυτό να το δείτε. Δηλαδή, μέχρι πότε θα φορολογείτε και τα οικόπεδα και τα κτίσματα και μέχρι πότε ο κόσμος θα κρατάει τα λεφτά του εκτός των τραπεζών ή στο εξωτερικό και δεν θα τα κινητοποιεί; Αυτό είναι ένα βασικό ερώτημα στο οποίο πρέπει να μας δώσετε μία απάντηση. Διότι η σήραγγα είναι ύφεση μέχρις ότου εξαθλιωθούν οι πάντες για να μπορέσουν κάποιοι ή κάποια funds να έρθουν εδώ να αρχίσουν την ανάπτυξη και να επενδύσουν.

Αυτά τα είχατε επισημάνει και ως αντιπολίτευση και πολύ σωστά. Τώρα, όμως, ως Κυβέρνηση δεν τα υλοποιείτε. Πώς εξηγείτε αυτό το φαινόμενο;

Το δεύτερο που θέλω να σας πω -δεν μπορώ να σας συμβουλεύσω εγώ, εσείς είστε καθηγητής Οικονομικών, εγώ δεν είμαι, έχω άλλη ειδικότητα- είναι ότι διαβάζω τα διεθνή περιοδικά που διαβάζετε και εσείς εξίσου καλά ίσως και καλύτερα, τα οποία λένε ότι η Τουρκία, παραδείγματος χάριν, στόχευσε πριν δέκα χρόνια να διπλασιάσει τον τουρισμό της και τον διπλασίασε. Και πώς τον διπλασίασε; Όλες τις άγονες ακτές τις έδωσε, αφού δεν μπορούσε η ίδια να τις αξιοποιήσει, σε ξένες επιχειρήσεις. Και τι πέτυχε με αυτό; Να ρίξει την ανεργία της.

Ζήτησε απλώς 80% των απασχολουμένων να είναι γηγενείς και το 20% Ευρωπαίοι. Ζήτησε ουσιαστικά με αυτόν τον τρόπο να λύσει το πρόβλημα και της ανεργίας και της ανάπτυξης και ξεπέρασε ο τουρισμός της Τουρκίας, που τότε ήταν ανύπαρκτος, το δικό μας τουρισμό δύο ή δυόμισι φορές παραπάνω.

Εμείς έχουμε ολόκληρη τη δυτική πλευρά της χώρας τελείως ανεκμετάλλευτη. Έγινε στο Ναυαρίνο μία μονάδα και άλλαξε, εάν θέλετε, τον τουριστικό χάρτη της Μεσσηνίας. Τέτοια βήματα θα μπορούσατε να σκεφθείτε και να τα ανακοινώσετε και αυτά θα μπορούσαν να οδηγήσουν σε ορατή ανάπτυξη, την οποία έχουν κάνει και οι γείτονές μας.

Απεναντίας βλέπουμε ότι εμπλεκόμεθα σε αναπτυξιακούς νόμους –μιλώ για τους παλιούς, εύχομαι ο καινούργιος να είναι απλός- οι οποίοι όμως δεν απαντούν σε βασικά ερωτήματα. Δηλαδή, εάν ο αναπτυξιακός νόμος δεν είναι ανταγωνιστικός προς τους αναπτυξιακούς νόμους των γειτονικών μας χωρών, τότε είναι καταδικασμένος να μην επιτύχει, να αποτύχει, για τον απλούστατο λόγο ότι ο επενδυτής θα πάει στη χώρα εκείνη που του δίνει το περισσότερο ποσοστό επιτυχίας ή κέρδους ή όπως αλλιώς θέλετε να το πείτε. Όταν όμως εμείς κάνουμε αναπτυξιακούς νόμους υποδεέστερους από τους γείτονές μας, τότε δεν έχουμε καμμία πιθανότητα να ανταγωνιστούμε αυτές τις χώρες.

Το πιο δυσάρεστο απ’ όλα είναι ότι ενώ όλα αυτά δεν γίνονται και δεν συζητούνται, στις τηλεοράσεις κάθε μέρα το μόνο που συζητείται είναι η μιζέρια μας και γιατί οι μισθοί κάθε μέρα πάνε και χειρότερα ή γιατί ο κόσμος έχει βγει στους δρόμους -και σήμερα βλέπετε ότι έχουμε μια γενική απεργία- αλλά το φάρμακο είναι οι επενδύσεις και η ανάπτυξη. Το φάρμακο δεν είναι να βγαίνουμε στο δρόμο και να κλαίμε όλοι μαζί, διότι διαμαρτυρόμεθα εναντίον τίνος τελικά; Εναντίον της Κυβέρνησης; Εναντίον της χώρας;

Το πιο μεγάλο θέμα είναι ότι οι κατά καιρούς κυβερνήσαντες, όταν ήταν στα έδρανα της αντιπολίτευσης, έλεγαν ακριβώς τα αντίθετα, μηδενός εξαιρουμένου. Και το πρόβλημα γίνεται οξύτερο, διότι βλέπετε ότι δεν αντιμετωπίζεται ακόμη και σήμερα. Αυτή η γενική απεργία σήμερα δεν σας ανησυχεί μετά από έξι χρόνια ύφεσης;

Αυτά είναι τα μεγάλα ερωτήματα, κύριε Υπουργέ, για τα οποία και εμείς ανησυχούμε και εσείς πιστεύω ότι πρέπει να ανησυχείτε.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τρεις μαθητές και μαθήτριες και τρεις συνοδοί εκπαιδευτικοί, από το 10ο Γυμνάσιο Καλλιθέας (Α΄ τμήμα).

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Θα ξεκινήσω, κύριε Κρεμαστινέ, από την πρώτη σας παρατήρηση περί μεταστροφής της ανάπτυξης σε ύφεση. Έχει γίνει συζήτηση, νομίζω, εάν άξιζε τον κόπο η διαπραγμάτευση που έκανε η κυβέρνηση για να αλλάξει το μακροοικονομικό πλαίσιο απ’ αυτό που είχε συμφωνηθεί από την προηγούμενη Κυβέρνηση στο μνημόνιο 2. Σας υπενθυμίζω ότι ήταν δυσβάσταχτο έως αδύνατο να υλοποιηθεί η ιδέα μιας οικονομίας που είναι σε ύφεση και ήταν δεσμευμένη να παράγει 4,5% δημοσιονομικά πλεονάσματα για τα επόμενα πέντε-έξι χρόνια.

Εμείς θεωρήσαμε –και ορθώς- ότι η επαναδιαπραγμάτευση της δανειακής σύμβασης θέτει στο επίκεντρο την απαλλαγή της χώρας από δυσβάσταχτα δημοσιονομικά πλεονάσματα, αναδιάρθρωση του χρέους, η οποία έγινε –σας υπενθυμίζω- με την παρούσα συμφωνία για την περίοδο 2015-2022 και ελπίζουμε ότι θα ολοκληρωθεί και το δεύτερο σκέλος της για το δημόσιο χρέος μετά το 2022 και έως το 2046.

Άρα, γι’ αυτήν την περίοδο, η οποία όντως –επαναλαμβάνω- δημιούργησε προβλήματα, εν τούτοις εκ του αποτελέσματος κρίνοντας γι’ αυτό ήμουν σ’ αυτήν την ευχάριστη θέση να ανακοινώσω ότι η ύφεση θα είναι οριακή τελικά για το 2015. Οι αρχικές προβλέψεις ήταν 2% με 4,5%, είχαν κατέβει κάτω από το 2% και τις τελευταίες εβδομάδες είναι κάτω από το 1%.

Άρα, πάμε σε μία χρονιά, η οποία για λόγους που έχουν να κάνουν και με τις επιδόσεις συγκεκριμένων κλάδων της οικονομίας και με τον τρόπο που η Κυβέρνηση διαχειρίστηκε -θετικά κατά τη γνώμη μας- όλες τις δυσκολίες και ειδικά τα capital controls, οδηγεί σε αυτό το αποτέλεσμα.

Δεύτερον: Αναπτυξιακός νόμος και Ευρώπη. Θα πρέπει να σας υπενθυμίσω ότι οι κανόνες του αναπτυξιακού νόμου, τα περιφερειακά κίνητρα, δηλαδή, που έχει ο αναπτυξιακός νόμος, δεν καθορίζονται από εμάς, καθορίζονται από τον περιφερειακό χάρτη της Ευρώπης. Άρα, είναι αναπόφευκτο να υπάρχουν πιο ισχυρά κίνητρα στις περιφέρειες της Ευρώπης ή όπου υπάρχει χαμηλότερο οικονομικό επίπεδο. Το μέγεθος της χρηματοδότησης -τα κίνητρα- που μπορεί να υπάρξει με τον αναπτυξιακό νόμο, προσδιορίζεται με βάση τον χάρτη των περιφερειών της Ευρώπης. Εκεί να σας υπενθυμίσω ότι κάνουμε δύο πράγματα:

Πρώτον, έχουμε ζητήσει από την Κομισιόν να επιταχύνει το νέο περιφερειακό χάρτη, διότι αυτός που χρησιμοποιούμε στην Ευρώπη είναι του 2011 και δείχνει ψηλά την Ελλάδα, ενώ όταν αποτυπωθεί η έκταση της ύφεσης, θα ενισχυθούν τα περιφερειακά κίνητρα. Γι’ αυτό ζητάμε να επιταχυνθεί η διαδικασία κατά ένα χρόνο. Αυτό θα φέρει επιπρόσθετους πόρους στην Ελλάδα. Υπολογίζουμε ότι από τα 20 δισεκατομμύρια ευρώ περίπου θα ανέβουμε στα 22 δισεκατομμύρια ευρώ. Αναφέρομαι στην περίοδο μέχρι το 2020.

Και το δεύτερο που κάνουμε είναι να αλλάξουμε τη φυσιογνωμία των δύο παλαιών αναπτυξιακών νόμων με έναν καινούργιο αναπτυξιακό νόμο, ο οποίος θα ξεπερνάει τα προβλήματα.

Επιτρέψτε μου να σας θυμίσω ποια είναι τα προβλήματα των δύο προηγουμένων αναπτυξιακών νόμων.

Το ένα και βασικότερο πρόβλημα είναι ότι οι νόμοι είναι οριζόντιοι. Είτε κάνετε μια βιομηχανική επένδυση είτε ανοίξετε ένα ιδιωτικό πάρκινγκ αυτοκινήτων, κινείται περίπου στην ίδια λογική κριτηρίων και στήριξης. Δεν έχει στοχεύσεις. Δεν έχει προτεραιότητες. Δεν έχει προσπάθεια να μεταστραφούν οι πόροι προς συγκεκριμένες κατευθύνσεις που έχουν μεγαλύτερο αναπτυξιακό αντίκτυπο.

Εκ του αποτελέσματος της εφαρμογής αυτού του νόμου συνέβη το προφανές: Πάρα πολλές επενδύσεις εντάχθηκαν στον νόμο, αλλά δεν υπήρχαν οι αντίστοιχοι πόροι. Πρόκειται για τα 6,8 δισεκατομμύρια ευρώ που σας είπα ότι απαιτεί η πλήρης υλοποίηση του νόμου, τα οποία δεν υπάρχουν.

Ταυτόχρονα, υπήρχε αδυναμία να επικεντρωθούμε στις επενδύσεις που πραγματικά έχουν προτεραιότητα στο πλαίσιο μιας παραγωγικής μεταστροφής. Αναφέρονται κι άλλες σημαντικές επενδύσεις. Αυτές έχουν χρηματοδοτηθεί από τον νόμο.

Ένα τελευταίο θέμα είναι η φορολόγηση των ακινήτων. Όπως ξέρετε, υπάρχει δημοσιονομική στενότητα. Τα δημοσιονομικά δεδομένα είναι αυτά που είναι και θα παραμείνουν στο πλαίσιο ισοσκελισμένων προϋπολογισμών, σύμφωνα με τη συμφωνία για τα επόμενα χρόνια.

Εν τούτοις, κάθε θετικός αντίκτυπος στην ανάπτυξη της οικονομίας, κάθε θετικό πρόσημο, δημιουργεί δημοσιονομικό χώρο για να υπάρξουν αλλαγές στη φορολόγηση των ακινήτων προς την κατεύθυνση που υπονοήσατε.

Σας ευχαριστώ.

**ΔΗΜΗΤΡΙΟΣ ΚΡΕΜΑΣΤΙΝΟΣ (ΣΤ΄ Αντιπρόεδρος της Βουλής):** Κύριε Υπουργέ, επιχορηγήσεις που έχουν εγκριθεί θα δοθούν;

**ΓΕΩΡΓΙΟΣ ΣΤΑΘΑΚΗΣ (Υπουργός Οικονομίας, Ανάπτυξης και Τουρισμού):** Ναι, θα δοθούν.

**ΠΡΟΕΔΡΕΥΩΝ (Νικήτας Κακλαμάνης):** Ευχαριστούμε.

Κυρίες και κύριοι συνάδελφοι, η δεύτερη με αριθμό 97/9-11-2015 επίκαιρη ερώτηση πρώτου κύκλου του Βουλευτή Δράμας της Νέας Δημοκρατίας κ. Δημητρίου Κυριαζίδη προς τον Υπουργό Υποδομών, Μεταφορών και Δικτύων, σχετικά με τον αναπτυξιακό σχεδιασμό για το Νομό Δράμας δεν συζητείται λόγω κωλύματος του αρμοδίου Υπουργού και διαγράφεται.

Η τρίτη με αριθμό 88/6-11-2015 επίκαιρη ερώτηση πρώτου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Οικονομίας, Ανάπτυξης και Τουρισμού, σχετικά με τα γραφειοκρατικά εμπόδια στην παραγωγή του θρυλικού ελληνικού αυτοκινήτου “PONY”, δεν συζητείται λόγω κωλύματος του αρμοδίου Υπουργού και διαγράφεται.

Η πέμπτη με αριθμό 86/4-11-2015 επίκαιρη ερώτηση πρώτου κύκλου του Βουλευτή Β΄ Αθηνών του Ποταμιού κ. Θεοχάρη Θεοχάρη προς τον Υπουργό Παιδείας, Έρευνας και Θρησκευμάτων, σχετικά με τη στάση του Υπουργείου για την αντιμετώπιση των διεθνών αξιολογητών στις Σχολές του Εθνικού και Καποδιστριακού Πανεπιστημίου Αθηνών, δεν συζητείται λόγω κωλύματος του αρμοδίου Υπουργού και διαγράφεται.

Η έκτη με αριθμό 91/9-11-2015 επίκαιρη ερώτηση πρώτου κύκλου του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την έλλειψη σαφούς νομικής βάσης για τον καταλογισμό κηδεμόνα των σχολαζουσών κληρονομιών, δεν συζητείται λόγω κωλύματος του ερωτώντος Βουλευτή και διαγράφεται.

Η πρώτη με αριθμό 94/9-11-2015 επίκαιρη ερώτηση δευτέρου κύκλου του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκη προς τον Υπουργό Ναυτιλίας και Νησιωτικής Πολιτικής, σχετικά με την ανάγκη άμεσης απομάκρυνσης του πλοίου «Μυτιλήνη» από τον λιμένα Καρλοβασίου, Σάμου, δεν θα συζητηθεί λόγω κωλύματος του κυρίου Υπουργού και διαγράφεται.

Η τρίτη με αριθμό 89/6-11-2015 επίκαιρη ερώτηση δευτέρου κύκλου του Βουλευτή Α΄ Πειραιά του Λαϊκού Συνδέσμου- Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, σχετικά με την αναβάθμιση της ναυτικής εκπαίδευσης, δεν θα συζητηθεί λόγω κωλύματος του κυρίου Υπουργού και διαγράφεται.

Η τέταρτη με αριθμό 95/9-11-2015 επίκαιρη ερώτηση δευτέρου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ- Δημοκρατική Αριστερά κ. Θεοδώρου Παπαθεοδώρου προς τον Υπουργό Παιδείας, Έρευνας και Θρησκευμάτων, σχετικά με την αυτοδυναμία του Ελληνικού Ανοιχτού Πανεπιστημίου, δεν θα συζητηθεί λόγω κωλύματος του κυρίου Υπουργού και διαγράφεται.

Η πέμπτη με αριθμό 92/9-11-2015 επίκαιρη ερώτηση δευτέρου κύκλου του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Οικονομικών, σχετικά με τους πλειστηριασμούς της πρώτης κατοικίας, δεν θα συζητηθεί λόγω κωλύματος του κυρίου Υπουργού και διαγράφεται.

Εισερχόμαστε στη συζήτηση της δεύτερης με αριθμό 98/9-11-2015 επίκαιρης ερώτησης δευτέρου κύκλου της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Αγροτικής Ανάπτυξης και Τροφίμων, σχετικά με την καθυστέρηση της καταβολής της ενιαίας ενίσχυσης στους Έλληνες παραγωγούς.

Κυρία Αραμπατζή, έχετε τον λόγο. Θα έχετε κι εσείς τη σχετική ανοχή στο χρόνο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, βρισκόμαστε ήδη στις 12 Νοεμβρίου, ένα μήνα μετά την κατά παράδοση πληρωμή της προκαταβολής της ενιαίας ενίσχυσης και δυστυχώς οι αγρότες και οι κτηνοτρόφοι όλης της χώρας στερούνται άδικα και παράλογα αυτήν την προκαταβολή ύψους ενός δισεκατομμυρίου. Το συνολικό ποσό είναι δύο δισεκατομμύρια.

Αυτά τα δύο δισεκατομμύρια είναι ένα από τα αδιαμφισβήτητα πλεονεκτήματα της παραμονής της χώρας μας στο ευρώ, για τα οποία και μόνο –αυτά τα ευεργετήματα δηλαδή- εμείς ως Νέα Δημοκρατία στηρίξαμε την κατά τα άλλα κάκιστη συμφωνία που μας φέρατε άρον-άρον στις 14 Αυγούστου. Ένα, λοιπόν, από αυτά τα ευεργετήματα μένει για την ώρα ανεκμετάλλευτο και ποιος ξέρει πότε θα το δούμε στις τσέπες των αγροτών.

Μάλιστα, αυτά, κύριε Υπουργέ, συμβαίνουν σε μία εποχή πρωτόγνωρα, όπως αντιλαμβάνεστε, δυσχερή για την οικονομία και τον πρωτογενή τομέα, με τους κεφαλαιακούς ελέγχους που η δική σας Κυβέρνηση επέβαλε και που στραγγαλίζουν την ήδη ανύπαρκτη ρευστότητα, με την αδυναμία πρόσβασης στον τραπεζικό δανεισμό, με την προκαταβολή του φόρου εισοδήματος των αγροτών από το 27,5% στο 55% και βεβαίως με τα νέα ραβασάκια που ήρθαν στους αγρότες για την πρώτη φορά φορολόγηση των αγροτικών επιδοτήσεων.

Προφανώς, αυτή η αδικαιολόγητη καθυστέρηση έχει ευθύνη και ονοματεπώνυμο. Είναι αποτέλεσμα μίας άνευ προηγουμένου αβελτηρίας και καθυστέρησης της Κυβέρνησής σας να εκδώσετε εδώ και εννέα μήνες τα προσωρινά διαχειριστικά σχέδια και να κάνετε αυτό που λέει ο φιλόσοφος λαός, να χωρίσετε «δύο γαϊδάρων άχυρα» για να προχωρήσουν οι πληρωμές, παρότι παραλάβατε ένα έτοιμο νομοθετικό πλαίσιο και σύννομο κοινοτικά.

Θυμάστε, αλήθεια, κύριε Υπουργέ, για τι είχατε δεσμευτεί εδώ στις 12 Ιουνίου 2015 σε σχετική επίκαιρη ερώτησή μου όταν έκρουα τον κώδωνα του κινδύνου; Είχατε δεσμευτεί ότι μέχρι τις 15 Αυγούστου θα έχετε ολοκληρώσει τα διαχειριστικά σχέδια βόσκησης. Λυπάμαι διότι σήμερα, μετά από τέσσερις μήνες, όχι τα οριστικά, αλλά ούτε τα προσωρινά δεν έχετε ολοκληρώσει.

Και είναι κρίμα, κύριε Υπουργέ, και η ευθύνη σας ακόμη μεγαλύτερη, γιατί φέτος, με βάση τον κοινοτικό Κανονισμό 1748/2015 της 30ης Σεπτεμβρίου, για πρώτη φορά τα κράτη μέλη έχουν τη δυνατότητα να δίνουν στους παραγωγούς, λόγω της οικονομικής κρίσης στην αγορά των αγροτικών προϊόντων, όχι το 50% της προκαταβολής που δίναμε παραδοσιακά μέχρι φέτος, αλλά το 70%. Φαντάζεστε, λοιπόν, τι ανάσα θα ήταν αυτό για τα αγροτικά νοικοκυριά και όλον τον κύκλο της οικονομίας που κινείται γύρω από αυτά. Εσείς, όμως, την πετάτε στα σκουπίδια γιατί, ως γνωστό, αυτή η προκαταβολή του 70% λήγει ανεπιστρεπτί σε λίγες μέρες, δηλαδή στις 30 αυτού του μήνα.

Μετά τις 30 Νοεμβρίου, κύριε Υπουργέ, όπως πολύ καλά θα γνωρίζετε, με βάση τον Κανονισμό 1306/2013 δεν μπορείτε να προβείτε σε προκαταβολές, αλλά μπορείτε να κάνετε μόνο οριστικές πληρωμές, πράγμα που σημαίνει να έχετε ολοκληρώσει τους φυσικούς και διοικητικούς ελέγχους. Και πότε θα το κάνετε; Σε ένα μήνα που μας απομένει μέχρι το τέλος Δεκεμβρίου; Θα μπορείτε να κάνετε μόνο οριστικές πληρωμές χωρίς το πλεονέκτημα της ευελιξίας της προκαταβολής.

Επειδή, λοιπόν, η ολοκλήρωση των απαιτούμενων διοικητικών και φυσικών ελέγχων πολύ αμφιβάλλω αν θα ολοκληρωθεί, θέλω να μου δώσετε μία υπεύθυνη απάντηση για το πότε και τι τελικά θα πληρωθούν οι αγρότες για τις επιδοτήσεις, με ποιο τρόπο, αφού τα προσωρινά δικαιώματα δεν έχουν ακόμη ολοκληρωθεί.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κι εγώ σας ευχαριστώ.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αγαπητή συνάδελφε, στην προσπάθειά σας να μας καταδικάσετε λέτε και ανακρίβειες.

Είπατε και μάλιστα και στο γραπτό σας κείμενο ότι δεν έχουμε συντάξει τα προσωρινά διαχειριστικά σχέδια που είναι απαραίτητα για την πληρωμή των κοινοτικών επιδοτήσεων. Δεν προβλέπεται από το ευρωπαϊκό κανονιστικό πλαίσιο ή από την ελληνική νομοθεσία η σύνδεση της ενιαίας ενίσχυσης με την εκπόνηση και υλοποίηση των προσωρινών ή των οριστικών διαχειριστικών σχεδίων βόσκησης. Τα διαχειριστικά σχέδια βόσκησης έχουν ως σκοπό την ορθολογική χρησιμοποίηση των συγκεκριμένων εκτάσεων.

Πάραυτα εμείς σήμερα καταθέτουμε στη Βουλή και την επόμενη εβδομάδα θα γίνει νόμος του κράτους το νομοσχέδιο για τις βοσκήσιμες γαίες. Πρόκειται για μια οραματική προσέγγιση που θα σηματοδοτήσει ιδιαίτερα την ανάπτυξη της κτηνοτροφίας. Μάλιστα, για να αποφύγουμε προβλήματα που μπορούσαν να προκύψουν από την κατοχύρωση των δικαιωμάτων των κτηνοτρόφων για την επόμενη βέβαια προγραμματική περίοδο, αναθέσαμε ήδη την εκπόνηση των προσωρινών διαχειριστικών σχεδίων. Είναι ήδη έτοιμα και θα δημοσιοποιηθούν με την ψήφιση του νομοσχεδίου.

Σχετικά με την κατανομή των επιλέξιμων βοσκοτόπων της κτηνοτροφίας, προχωρήσαμε ήδη σε τεχνική λύση και τα στοιχεία δείχνουν ότι όλοι οι κτηνοτρόφοι, όχι απλά θα πάρουν τις ενισχύσεις τους χωρίς κανένα πρόβλημα, αλλά θα πάρουν και μεγαλύτερο ποσό.

Όσον αφορά τώρα τις πληρωμές, το έχω ξαναπεί στη Βουλή και το επαναλαμβάνω, έγιναν, γίνονται και ξεκινάνε από το 2009, 2010, 2011, 2012 και φθάνουν μέχρι το 2014. Δηλαδή μιλάμε για εκκρεμότητες που δείχνουν πώς αντιμετώπιζαν οι δικές σας κυβερνήσεις τα δικαιώματα των αγροτών.

Τι γίνεται με την ενιαία ενίσχυση και όσον αφορά την προκαταβολή; Το ξέρετε, όλοι το ξέρουμε ότι έχουμε την εφαρμογή νέας Κοινής Αγροτικής Πολιτικής και αυτό, όπως συμβαίνει όλες τις φορές, αλλάζει τα δεδομένα και εξαιτίας της αλλαγής των δεδομένων υπάρχει μια καθυστέρηση. Τις χρονιές που ξεκινούσε η αγροτική πολιτική, όχι τις κανονικές χρονιές, πάντα οι πληρωμές γινόντουσαν μετά τις 15 Νοεμβρίου. Εμείς, λοιπόν, έχουμε προγραμματίσει ότι τέλος Νοεμβρίου θα καταβληθεί ποσό πάνω από το 70%. Να το έχετε, όμως, υπ’ όψιν σας και να το επικοινωνήσουμε με τους αγρότες, και εσείς και εμείς ότι στη νέα Κοινή Αγροτική Πολιτική τα ποσά είναι μειωμένα κατά 10% με 15%.

Επίσης υπάρχει και το πρασίνισμα, το 30%, το οποίο πάει τον Φλεβάρη και αυτό ούτε εσείς πρέπει να το ξεχνάτε, γιατί αυτήν την Κοινή Αγροτική Πολιτική εσείς τη συμφωνήσατε κι εμείς την υλοποιούμε. Όταν θα έρθει η ώρα της αναμόρφωσης, η οποία βεβαίως θα γίνει τέλος του 2017, εκεί θα καταθέσουμε τις δικές μας προτάσεις.

Επίσης, να μην ξεχνάτε ότι, σύμφωνα με το άρθρο 75 του κανονισμού 1306/2013, οι πληρωμές των άμεσων ενισχύσεων που απαριθμούνται στο παράρτημα 1 του κανονισμού 1307/2013 πραγματοποιούνται από την 1η του Δεκέμβρη έως 30 Ιουνίου του επόμενου έτους και καταβάλλονται το πολύ σε δυο δόσεις.

Όσον αφορά τις πληρωμές βιολογικής γεωργίας, έχει ήδη καταβληθεί η ενίσχυση για το 2012, συμπεριλαμβανομένων των ενστάσεων σε όλους τους νομούς της χώρας, ενώ οι πληρωμές της βιολογικής κτηνοτροφίας του 2012 γίνονται ήδη και μέχρι τα μέσα του Δεκέμβρη προγραμματίζεται και θα έχουν ολοκληρωθεί όλες οι εκκρεμότητες και για το 2013 και για το 2014.

Άρα, λοιπόν, κλείνουμε όλα τα παλιά μέχρι τέλους του 2014 και από εκεί και πέρα μπαίνουμε σε καινούργια και, όπως αντιλαμβάνεστε, μέσα σ’ αυτές τις συνθήκες που είχαν διαμορφωθεί είναι ένα μεγάλο επίτευγμα αυτό που έχουμε κάνει μέχρι σήμερα.

**ΠΡΟΕΔΡΕΥΩΝ (Νικήτας Κακλαμάνης):** Η κ. Αραμπατζή έχει τον λόγο.

**ΦΩΤΕΙΝΗ ΑΡΑΜΠΑΤΖΗ:** Κύριε Υπουργέ, επειδή κάνατε λόγο για ανακρίβειες, κατ’ αρχάς, τα προσωρινά σχέδια βόσκησης, όπως φαντάζομαι θα γνωρίζετε, έδιναν τη δυνατότητα στη χώρα μας να προσθέσει περισσότερες επιλέξιμες εκτάσεις, με βάση το νομοθετικό πλαίσιο που –επαναλαμβάνω- η προηγούμενη Κυβέρνηση κατάφερε και διαπραγματεύθηκε, προκειμένου να γίνει ορθολογικότερη κατανομή και να υπάρχουν περισσότερες βοσκήσιμες γαίες και άρα οι κτηνοτρόφοι μας να μην είναι αδικημένοι.

Αυτό ισχύει ως προς τα προσωρινά σχέδια βόσκησης, κύριε Υπουργέ. Δηλαδή, θα βάζατε περισσότερες επιλέξιμες εκτάσεις, άρα προς το συμφέρον των παραγωγών.

Δεύτερον, κύριε Υπουργέ, προφανώς παρανοήσατε τα λεγόμενά μου. Εγώ σας είπα ότι, ως οφείλατε, δεν βγάλατε τα προσωρινά δικαιώματα. Τα προσωρινά δικαιώματα, κύριε Υπουργέ, έπρεπε ήδη να έχουν βγει και βγαίνουν μέσα από κατανομή που έπρεπε να ακολουθήσει. Ας μην αναφερθούμε στην ΚΥΑ την οποία είχατε βγάλει κακήν κακώς στις 20-5-2015 και χωρίζατε αυθαίρετα, αδικαιολόγητα και άδικα τις περιφέρειες της χώρας και τους κτηνοτρόφους σε α΄, β΄ και γ΄ κατηγορίας.

Θα ήθελα βεβαίως και μια απάντηση στο εξής: Αυτή η προκαταβολή που δεσμεύεστε για 70%, με βάση ποια κατανομή θα γίνει; Θα επανέλθω όσο μού επιτρέπει ο χρόνος σε αυτήν την κατανομή, γιατί υπάρχουν κάποια στοιχεία εξαιρετικά ενδιαφέροντα.

Είπατε για «ανακρίβειες» και ότι κάθε φορά που ξεκινούσε η νέα αγροτική πολιτική υπήρχαν καθυστερήσεις. Και αυτό το χρησιμοποιείτε ως δικαιολογία για να μας πείτε ότι γι’ αυτό και εσείς καθυστερήσατε.

Δυστυχώς, κύριε Υπουργέ, θα σας διαψεύσω. Γιατί το 2007, επί κυβερνήσεως Νέας Δημοκρατίας, θα πρέπει να γνωρίζετε ότι το 98% της ενιαίας ενίσχυσης είχε καταβληθεί στις 6-6-2007. Σαν να λέμε δηλαδή τώρα ότι τον Ιούνιο του 2015 είχε καταβληθεί το 98%. Αυτό έγινε στη νέα αγροτική πολιτική, κύριε Υπουργέ. Και εμείς σήμερα συζητάμε και δεν έχουμε πληρώσει ούτε το 50%!

Επομένως αυτό, κύριε Υπουργέ, περί «ανακρίβειας» σας καλώ να το πάρετε πίσω, γιατί τα στοιχεία σάς διαψεύδουν καταφανώς.

Kαι θα ήθελα πραγματικά να μου πείτε: Με ποια διαδικασία θα δώσετε τα προσωρινά δικαιώματα και με ποια κατανομή; Γιατί έρχονται πληροφορίες ότι έχουν σταλεί άρον άρον στις περιφέρειες έγγραφα, με τα οποία ζητάτε από τους αντιπεριφερειάρχες και τους περιφερειάρχες, προκειμένου να καλύψουν το κενό και την αβελτηρία της Κυβέρνησής σας, να υπογράψουν την κατανομή των βοσκοτόπων με πρωθύστερη ημερομηνία, δηλαδή 15-6-2015! Συμβαίνει έτσι, κύριε Υπουργέ; Εάν όχι, να με διαψεύσετε!

Σε κάθε περίπτωση, κύριε Υπουργέ, μέχρι τέλος Δεκεμβρίου θα πρέπει να ξεκαθαρίσετε στον αγροτοκτηνοτροφικό κόσμο της χώρας ότι δεν θα έχει στην τσέπη του τα 2 δισεκατομμύρια, δηλαδή την εξόφληση της ενιαίας ενίσχυσης, όπως παραδοσιακά και χρόνια τώρα έπαιρναν οι αγρότες και οι κτηνοτρόφοι.

Ας ακούσουμε, λοιπόν, τι θα μας πείτε. Δεσμευτήκατε για ποσοστό 70% μέχρι τέλος Νοεμβρίου, κάτι που αμφισβητώ εγώ προσωπικά. Πείτε μας: Μέχρι τέλος Δεκεμβρίου, τι θα πάρουν οι αγρότες και δώστε μας μία απάντηση συγκεκριμένη για την κατανομή, κύριε Υπουργέ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Αποστόλου, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δεν θέλω να ανοίξω τη συζήτηση, αλλά να πω απλά ότι η κατανομή έγινε μέσα από τεχνική λύση. Δεν θα υπάρχει κανένα πρόβλημα στους κτηνοτρόφους σε όλη την Ελλάδα, δηλαδή δεν θα παρατηρήσουμε τα περσινά προβλήματα, με το αλαλούμ τού πόσο έπαιρνε ο ένας και ο άλλος. Γιατί, εάν συμφωνούσαμε με την πρόταση που κάνατε, θα στέλναμε τους κτηνοτρόφους των Σερρών στα Γιάννενα και τους κτηνοτρόφους της Λακωνίας στην Ήπειρο. Αυτό το πράγμα δεν θα γίνει φέτος.

Επειδή επιμένετε στα διαχειριστικά σχέδια, θέλω να σας πω το εξής: Έχω ασχοληθεί πάρα πολλά χρόνια με το συγκεκριμένο ζήτημα. Επί δυόμισι χρόνια προσπαθούσα να πείσω την προηγούμενη ηγεσία του Υπουργείου Αγροτικής Ανάπτυξης ότι η λύση στα προβλήματα των κτηνοτρόφων είναι τα διαχειριστικά σχέδια βόσκησης, τα οποία συζητάμε τώρα. Και βέβαια έκανα και άλλον έναν χρόνο για να πείσω και το Υπουργείο Περιβάλλοντος, το δικό μας, ότι εκεί είναι η λύση.

Όμως, είμαστε στην τελική φάση. Σήμερα σας λέω ότι κατατίθεται. Και επειδή προβλεπόταν από τη δική μας πλευρά αυτή η καθυστέρηση, είναι έτοιμα και τα προσωρινά σχέδια, τα οποία θα χρειαστούμε μόνο στην κατοχύρωση των δικαιωμάτων.

Σε ό,τι αφορά στις πληρωμές, για τις οποίες επαναλαμβάνω ότι δεν θα υπάρχει κανένα πρόβλημα, θα γίνουν όπως σας είπα στο τέλος Νοεμβρίου.

Από εκεί και πέρα, η ανακοίνωση των κατανομών είναι θέμα μίας, δύο ή τριών ημερών. Αυτά όσον αφορά τις πληρωμές.

Όμως, εγώ θέλω να ξεκαθαρίσω και ένα πράγμα, επειδή ακούγεται -ίσως από εσάς δεν ακούστηκε, αλλά από συναδέλφους σας- ότι «εμείς θα έρθουν τα αγροτικά και θα τα ψηφίσουμε». Να ξεκαθαρίσουμε ένα πράγμα, ότι στις 17 Ιουλίου όλοι όσοι είμαστε υπέρ της ευρωπαϊκής πορείας της χώρας, ιδιαίτερα όσοι ασχολούμαστε με το αγροτικό, ξέραμε ότι ψηφίζοντας αυτήν τη συμφωνία διασφαλίζονται όλα αυτά που αφορούν την Κοινή Αγροτική Πολιτική και βέβαια έχοντας μπροστά μας και ένα σχέδιο νόμου, με το οποίο όλες αυτές τις δυσάρεστες επιπτώσεις που έρχονται στον αγροτικό χώρο τις ξέραμε, τις βλέπαμε. Ήδη δεσμευθήκαμε, τουλάχιστον εμείς από τη δική μας πλευρά, και παραμονές εκλογών και μετεκλογικά να απαλύνουμε όσο γίνεται αυτές τις επιπτώσεις.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Βρισκόμαστε αυτήν την ώρα εν όψει μιας διαπραγμάτευσης. Υπάρχουν πολλά σενάρια. Τα έχουμε ξαναπεί. Δεν μας επιτρέπει ο χρόνος να τα ξαναπούμε. Θα προσπαθήσουμε προς αυτήν την κατεύθυνση. Μη λέτε, λοιπόν, εσείς, αφοριστικά «δεν υπάρχει περίπτωση να ψηφίσουμε αυτά», αφού ήδη τα έχουμε ψηφίσει, τις βασικές κατευθύνσεις.

Αντιλαμβάνεστε ότι από εκεί και πέρα για τις λεπτομέρειες θέλει μια συνύπαρξη σε αυτήν την προσπάθεια, για να μπορέσουμε να καταφέρουμε κάτι το καλύτερο. Μη βάζουμε, λοιπόν, λογικές ότι επειδή ψηφίσαμε εμείς τη συμφωνία, από εδώ και πέρα δεν έχουμε καμμία σχέση με τη συμφωνία.

**ΦΩΤΕΙΝΗ ΑΡΑΜΠΑΤΖΗ:** Μην αναζητάτε συνενόχους, κύριε Υπουργέ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, πριν μας εγκαταλείψετε…

**ΦΩΤΕΙΝΗ ΑΡΑΜΠΑΤΖΗ:** Τη συμφωνία την ψηφίσαμε με τα ισοδύναμα που …

**ΠΡΟΕΔΡΕΥΩΝ (Νικήτας Κακλαμάνης):** Κυρία Αραμπατζή, δεν καταγράφεται τίποτα έτσι.

Όμως, πριν μας εγκαταλείψει ο κύριος Υπουργός θα ήθελα να δώσει μια απάντηση για ένα λεπτό στο συγκεκριμένο ερώτημα που δεν απαντήθηκε. Το 70% τι ποσό συνιστά; Γιατί είναι άλλο το 70% σε 1 δισεκατομμύριο και άλλο το 70% σε 500 εκατομμύρια. Άρα 70% τι ποσό είναι; Αυτό ρωτήθηκε και δεν απαντήθηκε.

**ΦΩΤΕΙΝΗ ΑΡΑΜΠΑΤΖΗ:** Και πότε θα καταβληθεί το σύνολο να μας πείτε.

**ΠΡΟΕΔΡΕΥΩΝ (Νικήτας Κακλαμάνης):** Ο κ. Αποστόλου δεν φοβάται να απαντά. Ενδεχομένως δεν…

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Η ενιαία ενίσχυση συνολικά είναι ένα ποσό γύρω στο ένα εξακόσια. Αντιλαμβάνεστε ότι το 70% θα είναι ένα ποσό γύρω στο 1,1 με 1,2 δισεκατομμύριο.

**ΠΡΟΕΔΡΕΥΩΝ (Νικήτας Κακλαμάνης):** Εντάξει. Σας ρώτησα για να έχουμε συγκεκριμένη απάντηση.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Συνολικά, βεβαίως, θα καταβληθούν. Εμείς σχεδιάζουμε ίσως και να πάμε πιο πάνω. Θα τα δούμε, όμως, αυτά τα πράγματα, διότι έχει σχέση και με το πρασίνισμα. Θα δούμε τι θα μεταφέρουμε από το πρασίνισμα στις τωρινές πληρωμές. Χρειάζεται μια διαδικασία πολύπλοκη.

**ΦΩΤΕΙΝΗ ΑΡΑΜΠΑΤΖΗ:** Και η εξόφληση, κύριε Υπουργέ;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Πάντως, θα πάρουν οι αγρότες περισσότερα χρήματα από αυτά που είχαν πάρει…

**ΠΡΟΕΔΡΕΥΩΝ (Νικήτας Κακλαμάνης):** Πάντως, επειδή είστε και πρακτικός άνθρωπος, επειδή άκουσα μια φράση που μου άρεσε εμένα, «οραματική προσέγγιση», σχετικά με το σχέδιο νόμου που θα καταθέσετε, ελπίζω να μη μείνουμε στο όραμα, αλλά να πάμε και στο πρακτικό αποτέλεσμα.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Θα σας πω, κύριε Πρόεδρε, μόνο ένα πράγμα.

**ΦΩΤΕΙΝΗ ΑΡΑΜΠΑΤΖΗ:** Και για την εξόφληση, κύριε Υπουργέ.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Φανταστείτε τριάντα εκατομμύρια στρέμματα βλάστησης χαμηλής να μοιράζονται σε τρεις χιλιάδες κτηνοτρόφους τι οραματική προσέγγιση είναι αυτό το πράγμα, όσον αφορά το μέλλον της αιγοπροβατοτροφίας.

**ΦΩΤΕΙΝΗ ΑΡΑΜΠΑΤΖΗ:** Για την εξόφληση, κύριε Υπουργέ, δεν απαντήσατε!

 **ΠΡΟΕΔΡΕΥΩΝ (Νικήτας Κακλαμάνης):** Όταν δεν έρχονται πολλοί Υπουργοί, έχουμε την ευκαιρία να κάνουμε πιο ζωντανή κουβέντα και πιο άνετη.

Σας ευχαριστώ πολύ, κυρίες και κύριοι συνάδελφοι. Ευχαριστώ και τον κ. Θεωνά που είναι πάντα εδώ, είτε έχει είτε δεν έχει ερώτηση, όπως και ο κ. Δαβάκης. Ευχαριστώ και τις κυρίες που βοήθησαν στο έργο. Ευχαριστώ και τα παιδιά από τα Πρακτικά.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

Με τη συναίνεση του Σώματος και ώρα 10.38΄ λύεται η συνεδρίαση για αύριο Παρασκευή 13 Νοεμβρίου 2015 και ώρα 10.00΄, με αντικείμενο εργασιών του Σώματος: α) νομοθετική εργασία, σύμφωνα με την ημερήσια διάταξη που έχει διανεμηθεί και β) κοινοβουλευτικό έλεγχο: συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**